Diari Oficial de la Generalitat Valenciana


Sumari del DOGV 2915, del 24-01-1997 (1997/854091)

RESOLUCIÓ de 16 de gener de 1997, de la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, per la qual es convoquen cursos de formació per a l'exercici de la funció directiva del professorat dels centres docents públics d'Educació Infantil, Primària, Educació Secundària i Ensenyaments de Règim Especial de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2915

Data del DOGV
:   24-01-1997

Secció del DOGV
:   ALTRES DISPOSICIONS

Número del document
:   1997/854091


Data del document
:   16-01-1997

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 16 de gener de 1997, de la Direcció General d'Ordenació i Innovació Educativa i Política Lingüística de la Conselleria de Cultura, Educació i Ciència, per la qual es convoquen cursos de formació per a l'exercici de la funció directiva del professorat dels centres docents públics d'Educació Infantil, Primària, Educació Secundària i Ensenyaments de Règim Especial de la Comunitat Valenciana.  
La Llei Orgànica 1/1990, de 3 d'octubre, d'Ordenació General del Sistema Educatiu que ha significat un avanç decisiu per a la millora de la qualitat de l'ensenyament, estableix en l'article 55 que els poders públics prestaran una atenció prioritària al conjunt de factors que afavoreixen la qualitat i millora de l'ensenyament, destacant-hi els recursos educatius i la funció directiva. En l'article, 58 estableix que les administracions educatives afavoriran l'exercici de la funció directiva als centres docents, mitjançant l'adopció de mesures que milloren la preparació i l'actuació dels equips directius dels esmentats centres.  
La Llei Orgànica 9/1995, de 20 de novembre, de la Participació, Avaluació i el Govern dels Centres Docents, estableix un nou sistema per a l'elecció dels directors dels centres docents públics que introdueix, entre les seues novetats, una exigència més gran pel que fa a la garantia que, els qui accedisquen a aquesta important funció, estiguen prou formats i puguen assumir les seues responsabilitats.  
Element essencial d'aquest nou sistema és l'exigència d'una sèrie de requisits, entre els quals adquireix especial rellevància l'obligació d'obtenir una acreditació específica als qui desitgen ser candidats per a l'exercici de la direcció, i són les administracions educatives, tal com s'indica en l'article 19 de la Llei de la Participació, Avaluació i el Govern dels Centres Docents, les que establiran les condicions d'aplicació d'aquests requisits, mitjançant la promoció de programes de formació específica del professorat relacionada amb l'organització i la direcció dels centres. Per a això, faran les convocatòries oportunes per tal que els professors que ho desitgen i tinguen els requisits establits puguen ser acreditats per a l'exercici de la funció directiva.  
Per tot això, i fent ús de les competències que em confereix l'article 18.14 del Reglament Orgànic i Funcional de la Conselleria de Cultura, Educació i Ciència aprovat pel Decret 261/95, de 29 d'agost, resolc:  
Primer. Convocatòria  
Convocar 13 cursos de formació conduents a l'acreditació per a l'exercici de la direcció. La distribució, el calendari i el lloc de realització d'aquests cursos es detallen en l'annex I d'aquesta resolució.  
Segon. Finançament  
El finançament d'aquests cursos anirà a càrrec del capítol II, programa 421.30 del pressupost de l'any 1997.  
Tercer. Objectiu i continguts  
L'objectiu fonamental d'aquesta convocatòria es desenvolupar mitjançant cursos els programes de formació vàlids per a l'exercici de la direcció en els centres docents públics, segons s'indica en l'article 4 del Reial Decret 2.129/1995, de 28 de desembre, pel qual es regula l'acreditació per a l'exercici de la direcció als centres docents públics.  
El disseny del contingut dels cursos inclou cinc blocs temàtics i la realització d'un treball pràctic tutoritzat que consistirà en l'elaboració del programa de direcció.  
Els blocs temàtics a desenvolupar són els següents:  
1. El nou sistema Educatiu i el seu desenvolupament legislatiu.  
2. Estructura, organització, dinamització i funcionament dels centres educatius.  
3. El procediment administratiu en relació amb l'aplicació de la legislació en matèria de drets i deures.  
4. L'equip directiu en el centre docent. El projecte educatiu de centre i el projecte curricular.  
5. L'avaluació dels centres docents.  
Quart. Característiques dels cursos  
- La durada de cada un d'aquests cursos és de 70 hores a realitzar segons el calendari i el lloc previst en l'annex I.  
- Les 70 hores del curs es realitzaran en una fase intensiva de 56 hores i en una segona fase pràctica en què s'elaborarà i es presentarà un programa de direcció. Aquesta fase es computable amb 14 hores.  
- La distribució dels cursos convocats és la següent:  
a) Set cursos de 35 places cada un, dirigits al professorat que imparteix docència en els centres d'Educació Infantil i Primària.  
b) Sis cursos de 35 places cada un, dirigits al professorat que imparteix docència en els centres de Secundària i Ensenyaments de Règim Especial.  
- Els 13 cursos oferits es realitzaran als llocs indicats en l'annex I, i que corresponen: tres a la província de Castelló, quatre a la d'Alacant i sis a la de València.  
Cinqué. Requisits i condicions de participació  
1. Els requisits que han de complir els participants són els següents:  
- Ser funcionari de carrera en la situació de servei actiu i amb destinació definitiva en un centre docent públic de nivell no universitari dependent de la Conselleria de Cultura, Educació i Ciència.  
- Haver prestat com a mínim cinc anys de serveis com a funcionari de carrera en el cos docent des del qual s'hi opta i haver impartit docència durant un període d'igual durada, en un centre que impartesca ensenyaments del mateix nivell educatiu i règim especial.  
- Estar exercint docència directa amb alumnat durant el curs 1996/97.  
- No haver participat en el programa de formació per a directius convocats per Resolució de 20 de maig de 1996, de la Direcció General per a la Modernització de les Administracions Públiques de la Conselleria de Presidència, per la qual es convoquen els cursos del Pla de Formació Contínua dels empleats públics al servei de l'administració per a l'any 1996 (DOGV 24.05.1996).  
- No tenir cap dels mèrits pels quals s'aconseguirà l'acreditació tal i com s'indica en el Reial Decret 2.192/1995, de 28 de desembre, pel qual es regula l'acreditació per a l'exercici de la direcció en els centres docents públics (BOE 30.12.1995).  
2. Condicions:  
- Cada participant concorrerà necessàriament al curs o als cursos que s'impartesquen en l'àmbit territorial on estiga situat el seu centre de destinació durant el curs 1996/97.  
Sisè. Documentació  
- Instància de sol·licitud segons el model de l'annex II, dirigida a la Direcció Territorial de Cultura i Educació que corresponga segons la destinació des de la qual participa el sol·licitant.  
- Full de serveis certificat per la Direcció Territorial de Cultura i Educació corresponent. En el cas del professorat pertanyent al cos de secundària podrà estar certificada pel centre on estiga adscrit el sol·licitant. Aquest full de serveis estarà tancat amb la data de la convocatòria.  
- Relació numerada, de la documentació presentada per a l'acreditació dels mèrits acadèmics, professionals o d'altres tipus, seguint l'ordre que apareix en l'annex III d'aquesta resolució.  
No seran valorats els mèrits al·legats i no justificats o que es justifiquen fora del termini a què fa referència l'apartat seté d'aquesta resolució.  
Setè. Termini i formalització de les sol·licituds  
1. Les sol·licituds juntament amb la documentació corresponent, es presentaran al Registre General de la Conselleria de Cultura, Educació i Ciència, en els de les Direccions Territorials de Cultura i Educació, en les oficines de Correus, sempre que es presenten en sobre obert, per a ser datades i segellades pel funcionari de correus abans de certificar-les, o en qualsevol altre lloc dels que indica l'article 38 de la Llei de Règim Jurídic de les Administracions Públiques i del Procediment Administratiu Comú.  
2. La presentació de sol·licituds s'efectuarà en el termini de vint dies hàbils a partir de l'endemà de la publicació d'aquesta resolució al Diari Oficial de la Generalitat Valenciana.  
Els terminis que finalitzen en dies inhàbils en l'àmbit de l'administració de la Generalitat Valenciana, així com els dissabtes o qualsevol altre dia que reglamentàriament es declare com a tal, s'entendran prorrogats fins el primer dia hàbil següent.  
3. D'acord amb l'article 71 de la Llei de Règim Jurídic de les Administracions Públiques i del Procediment Administratiu Comú, si la sol·licitud no té els requisits que indica aquesta en l'article 70 i els que exigeix, si s'escau, la legislació específica aplicable, es requerirà l'interessat perquè, en un termini de deu dies, esmene la falta o acompanye els documents preceptius. Si no ho fa així, se li considerarà desestimada la seua petició.  
Vuité. Comissió de selecció  
La selecció de sol·licituds, la realitzarà una comissió en cadascuna de les direccions territorials, als efectes de valorar els mèrits presentats pels participants.  
Aquestes comissions, d'àmbit territorial, estaran presidides pels subdirectors territorials d'Educació o la persona en qui deleguen i formada pels membres, designats pel director territorial:  
- Un inspector/a d'educació.  
- Un director/a de CEP.  
- Dos directors/es, en activitat, de centres docents públics d'Infantil, Primària i de Secundària i Ensenyaments de Règim Especial.  
Hi actuarà com a secretari/a, amb veu però sense vot, un funcionari/ària de la Direcció Territorial.  
A les reunions de la comissió de selecció podrà assistir, amb veu però sense vot, un/una representant de cadascun dels sindicats que formen part de la Mesa Sindical Sectorial d'Educació.  
Aquestes comissions ajustaran la seu actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.  
Nové. Selecció de les sol·licituds. Criteris de selecció  
Les comissions seleccionadores realitzaran segons el barem que figura en l'annex III de la Resolució, una valoració de les sol·licituds per cadascun dels cursos oferits, tenint en compte els criteris de selecció següents:  
1. Mèrits docents o de suport tècnic (màxim 6 punts).  
2. Participació en activitats de formació permanent organitzades per les administracions educatives, les universitats o entitats col·laboradores (màxim 3 punts).  
3. Mèrits acadèmics (màxim 4 punts).  
4. Serveis prestats des de l'administració Educativa relacionats amb l'organització i innovació educativa (màxim 2 punts).  
En cas d'empat entre els preseleccionats, aquest es dirimirà atenint-se successivament als criteris següents:  
a) Més puntuació en l'apartat 1 del barem  
b) Més puntuació en l'apartat 2.1. del barem  
c) Més puntuació en l'apartat 3 del barem  
d) Entrevista amb la comissió  
Deu. Resolució de la convocatòria  
Després de l'estudi i la valoració de les sol·licituds s'efectuarà una proposta de resolució tenint en compte la puntuació obtinguda en aplicació del barem a què fa referència l'apartat novè i el nombre de places oferit.  
Admeses les instàncies i baremada la documentació, tenint en compte la puntuació obtinguda i el nombre de places, les comissions de selecció, elevaran una proposta d'admesos i exclosos, en cada un dels cursos, per a la seua aprovació provisional per la Direcció General d'Ordenació i Innovació Educativa i Política Lingüística. Les esmentades llistes es publicaran en els taulers d'anuncis de la Conselleria de Cultura, Educació i Ciència, de les direccions territorials de Cultura i Educació i dels centres de professors de la Comunitat Valenciana.  
Es donarà un termini de 10 dies naturals per a presentar al·legacions que es dirigiran a la Comissió de Selecció amb seu en la Direcció Territorial de Cultura i Educació corresponent, qui després d'estudiar-les elevarà una proposta per a la seua aprovació definitiva per la Direcció General indicada. Les llistes definitives d'admesos i exclosos seran publicades en els taulers d'anuncis dels organismes esmentats.  
Transcorregut aquest termini, després d'estudiar, i si escau, atendre aquestes al·legacions, les comissions de selecció elevaran proposta definitiva a la Direcció General d'Ordenació i Innovació Educativa i Política Lingüística, amb indicació dels participants seleccionats. La Direcció General d'Ordenació i Innovació Educativa i Política Lingüística procedirà mitjançant una resolució a la publicació definitiva.  
Onze. Avaluació i certificació  
Per a l'avaluació dels treballs pràctics sobre un projecte de direcció presentat pels participants es reunirà una comissió d'avaluació, designada pel director general d'Ordenació i Innovació Educativa i Política Lingüística, i de la qual formaran part un nombre de membres imparell i no inferior a tres. Aquesta comissió tindrà com a funcions:  
1. Aprovar els treballs pràctics presentats i elaborar-ne l'informe corresponent.  
2. Proposar la certificació amb qualificació d'apte per a poder exercir la funció directiva de cada un dels participants si el participant assisteix, almenys, al 85% de les hores totals, i la valoració final global del curs és d'apte.  
València, 16 de gener de 1997.- El director general d'Ordenació i Innovació Educativa i Política Lingüística: Josep Vicent Felip i Monlleó.